Evaluative and polarity morphology in Modern Greek
Authors: Γιαννούλα Ασημίνα 
Published: April 2023

Στη διατριβή μου ερευνώ τη φύση των επιρρηματικών ρηματικών προθημάτων πολυ-, παρα-, καλο-, υπερ-, κατά-, καρα-, ψιλο-, μισο-, κουτσο-, ψευτο-, χαζο-, σκυλο-, χιλιο-, και μυριο- της Νέας Ελληνικής. Υποστηρίζω ότι οι συγκεκριμένοι δεσμευμένοι τροποποιητές βαθμού, οι οποίοι εμφανίζονται σε προ-ρηματική θέση, έχουν αξιολογητικά συστατικά που σχετίζονται με την άποψη του ομιλητή σχετικά με το προτασιακό περιεχόμενο, καθώς και ιδιότητες πολικότητας.Οι ιδιότητες της σημασίας, της συνένωσης, της ουσιαστικοποίησης, της απαλοιφής φωνήεντος, και της μετατόπισης τόνου διακρίνουν συντακτικά τα επιρρηματικά προθήματα από τα απλά προθήματα, την άλλη κατηγορία δεσμευμένων στοιχείων που επιδεικνύουν ρηματική μορφολογία. Παρουσιάζω μια νέα συντακτική ανάλυση για τη θέση βάσης των ρηματικών προθημάτων που αποτυπώνει τις ιδιότητές τους υποστηρίζοντας ότι τα απλά προθήματα εισάγονται στη θέση Προθ[εση] στον Χαρακτηριστή της Ρηματικής Φράσης, ενώ τα επιρρηματικά ρηματικά προθήματα εισάγονται στη θέση Επιρ[ρημα] του Χαρακτηριστή Λειτουργικών Φράσεων. Λαμβάνοντας υπ’ όψιν και άλλα στοιχεία τα οποία μπορούν να είναι τμήμα του ρηματικού συνθέτου, όπως η παρελθοντική αύξηση ε-, προτείνω ότι ο σχηματισμός των προθηματοποιημένων ρηματικών συνθέτων της Νέας Ελληνικής υπόκειται σε τρεις μηχανισμούς, ήτοι Γενικευμένης Μετακίνησης Κεφαλής (Generalized Head Movement) (Arregi & Pietraszko 2018, 2019), Συγχώνευσης (Merger) (Matushansky 2006, Harizanov 2014, Martinović 2019), and Διπλασιασμού (Doubling).Σύμφωνα με την (Μη-)Αληθειακή Θεωρία της Πολικότητας (Giannakidou 1994, 1997, 1998, 2001, και επομ.), το δεσμευμένο μόρφημα πολυ- λειτουργεί ως ισχυρό Στοιχείο Αρνητικής Πολικότητας (Negative Polarity Item, ΝΡΙ) εμφανιζόμενο μόνο σε αντι-αληθειακά περιβάλλοντα. Η νομιμοποίησή του πραγματοποιείται μόνο τοπικά και επιτυγχάνεται συντακτικά μέσω Συμφωνίας (Chomsky 2000, 2001).Υποστηρίζω ότι η παρουσία των ρηματικών προθημάτων παρα-, καλο-, υπερ-, κατά-, καρα-, ψιλο-, μισο-, κουτσο-, ψευτο-, χαζο-, σκυλο-, χιλιο-, και μυριο- περιορίζεται σε αληθειακά περιβάλλοντα, και ότι είναι δεσμευμένα Στοιχεία Καταφατικής Πολικότητας (Positive Polarity Items, PPIs). Παρουσιάζω περισσότερα στοιχεία για την κατανομή τους δείχνοντας ότι εμπίπτουν στην κατηγορία των ασθενών PPIs έχοντας περισσότερη ευελιξία προς τους μη-αληθειακούς τελεστές και διαφεύγουν της εμβέλειας των αντι-αληθειακών τελεστών. Η ευαισθησία πολικότητάς τους περιέχεται αποτελεσματικά στις έννοιες της δέσμευσης του ομιλητή και της υποκειμενικότητας, διατυπωμένες εντός της (Μη-)Αληθειακής Θεωρίας της Πολικότητας, λαμβάνοντας υπ’ όψιν μη-αληθειακά περιβάλλοντα όπου η αλήθεια μιας πρότασης μπορεί να αμφισβητείται από τον ομιλητή.Ισχυρίζομαι ότι τα επιρρηματικά ρηματικά προθήματα της Νέας Ελληνικής έχουν επίσης αξιολογητικές ιδιότητες. Δείχνω ότι τα στοιχεία παρα-, καλο-, υπερ-, κατά-, σκυλο-, χιλιο-, και μυριο- είναι επιτατικά μορφήματα: διακρίνονται σε ενισχυτές (boosters) (παρα-, υπερ-, και καλο-) δηλώνοντας υψηλό βαθμό σε μία κλίμακα, και σε μεγιστοποιητές (maximizers) (κατα-, σκυλο-, χιλιο-, και μυριο-) δηλώνοντας τα ανώτατα όρια σε μια κλίμακα βαθμού.Αντιθέτως, τα επιρρηματικά ρηματικά προθήματα πολυ-, μισο-, κουτσο-, ψευτο-, και χαζο-, τα οποία εκφράζουν μετριασμό, είναι τροποποιητές διαβάθμισης που εμπίπτουν κυρίως στην κατηγορία των ελαχιστοποιητών. Οι διαφορετικές λειτουργίες των επιρρηματικών αυτών στοιχείων προσδιορίζονται φορμαλιστικά σε μια ενοποιημένη σημασιολογική ανάλυση αντιμετωπίζοντας τα όχι ως μεμονωμένα στοιχεία, αλλά καλύτερα ως σημασιολογικές κατηγορίες. Επιπρόσθετα, τα επιρρηματικά ρηματικά προθήματα της Ελληνικής επιδεικνύουν συμπεριφορά όμοια με εκείνη των μετα-γλωσσικών συγκριτικών: έχουν μια συμπεριφορά προτίμησης με ένα συστατικό έκφρασης αρνητικότητας.Η παρούσα έρευνα σχετικά με την προ-ρηματική μορφολογία της Νέας Ελληνικής εγείρει το ενδιαφέρον εξαιτίας των ιδιοτήτων αξιολόγησης και πολικότητας που δεν είχαν προσδιοριστεί ως σήμερα.